ET Euroopa Liidu Teataja L 332/24

KOMISJONI OTSUS,

15. juuni 2005,

EÜ asutamislepingu artikli 82 ja EMP lepingu artikli 54 alusel algatatud menetluse kohta

(juhtum COMP/A.37.507/F3 – AstraZeneca) (1)

(teatavaks tehtud numbri K(2005) 1757 all)

(Ainult inglis- ja rootsikeelne tekst on autentsed)

(EMPs kohaldatav tekst)

(2006/857/EÜ)

15. juunil 2005 võttis komisjon vastu otsuse, milles käsitletakse EÜ asutamislepingu artikli 82 ja EMP lepingu artikli 54 alusel algatatud menetlust. Kooskõlas määruse (EÜ) nr 1/2003 (2) artikliga 30 avaldab komisjon käesolevaga poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi. Otsuse täieliku teksti mittekonfidentsiaalne versioon on juhtumi autentsetes keeltes (inglise ja rootsi keeles) avaldatud konkurentsi peadirektoraadi veebilehel http://europa.eu.int/comm/competition/index_en.html

1. RIKKUMISTE KOKKUVÕTE

Rikkumiste koht ja laad

Käesolev otsus, milles käsitletakse EÜ asutamislepingu artikli 82 ja EMP artikli 54 rikkumist, esitatakse Rootsi äriühingule AstraZeneca AB ja Ühendkuningriigi äriühingule AstraZeneca Plc (edaspidi “AZ”).

Rikkumine seisnes selles, et AZ kuritarvitas seitsmes EMP lepinguosalises riigis valitsuse kehtestatud korda, takistades geneerilisi ravimeid tootvatel äriühingutel ja teise rikkumise käigus ka samade toodete turustajatel konkureerida AZ ravimi Losec’iga. Esimese rikkumise käigus rikuti nõukogu määrust (3) (edaspidi “määrus täiendava kaitse tunnistuse kohta”), mille alusel saab pikendada farmaatsiatoodete aluspatendi kehtivusaega. Teise kuritarvituse käigus rikuti farmaatsiatoodete turustamislubade andmise korda.

Asjaomane turg ja turgu valitsev mõju

Asjaomase turu moodustavad retsepti alusel müüdavate niinimetatud prootonpumpinhibiitorite (edaspidi “PPI”) riiklikud turud. Inhibiitoreid kasutatakse mao ja soolkonna happelisusega seotud haiguste (näiteks haavandite) raviks. AZ toode Losec oli esimene PPI. Otsuses on esitatud järeldus, et PPI turg tekkis Belgias, Madalmaades, Rootsis, Saksamaal ja Ühendkuningriigis hiljemalt 1993. aastal ja Norras hiljemalt 1992. aastal.

Otsuses on esitatud ka järeldus, et AZ-l oli PPI turgu valitsev mõju Belgias, Madalmaades, Rootsis (alates 1993. aastast kuni 2000. aasta lõpuni), Norras (alates 1994. aastast kuni 2000. aasta lõpuni), Taanis ja Ühendkuningriigis (alates 1993. aastast kuni 1999. aasta lõpuni) ja Saksamaal (alates 1993. aastal kuni 1997. aasta lõpuni).

Esimene rikkumine

EÜ asutamislepingu artikli 82 ja EMÜ artikli 54 esimese rikkumise moodustab üksainus, pidevalt toimunud kuritarvitus. Kuritarvitus seisneb eksitava teabe esitamises Belgia, Madalmaade, Norra, Saksamaa, Taani ja Ühendkuningriigi patendiametitele ning Norra ja Saksamaa kohtutele.

Esimest korda andis AZ eksitavat teavet seoses mitmele EMPs asuvale patendibüroole 1993. aasta juunis ja 1994. aasta detsembris esitatud avaldusega saada täiendav kaitse omeprasoolile (AZi toote Losec toimeaine) niinimetatud täiendava kaitse tunnistusena.

Teine rikkumine

EÜ asutamislepingu artikli 82 ja EMÜ artikli 54 teise rikkumise moodustab üksainus, pidevalt toimunud kuritarvitus. Kuritarvitus seisneb selles, et AZ esitas taotlused peatada tema Loseci kapslite turustamise luba Norras, Rootsis ja Taanis, ja sellega kaasnes tema väljumine Loseci kapslite turult ja Loseci MUPS tablettide turu rajamises neis riikides.

2. TRAHVID

Otsuses on esitatud järeldus, et rikkumisi tuleb nende laadi ja geograafilise ulatuse tõttu pidada tõsisteks.

Rikkumiste liigitamisel tõsiste rikkumiste hulka on arvestatud, et käesoleva juhtumi puhul on kuritarvituste toimepanemisel erilisi uusi jooni, mille olemus ei ole veel lõplikult kindlaks määratud.

Otsuses on ka arvestatud, et AstraZeneca Plc vastutab rikkumiste eest ainult solidaarselt, kuna Astra AB (praegu AstraZeneca AB) ja Zeneca Plc ühinesid 6. aprillil 1999.

60 000 000 euro suurune trahv jaguneb järgmiselt: AstraZeneca AB-d ja AstraZenecat trahvitakse solidaarselt 46 000 000 euroga; AstraZeneca AB-d trahvitakse 14 000 000 euroga.

(1) Nõuandekomitee arvamus (ELT C 291, 30.11.2006).

(2) EÜT L 1, 4.1.2003, lk 1. Määrust on muudetud määrusega (EÜ) nr 411/2004 (ELT L 68, 6.3.2004, lk 1).

(3) Täiendava kaitse tunnistusi antakse vastavalt nõukogu 18. juuni 1992. aasta määrusele (EMÜ) nr 1768/92 ravimite täiendava kaitse tunnistuse kasutuselevõtu kohta (EÜT L 182, 2.7.1992, lk 1).